România a reușit să câștige miercuri titlul de campioană europeană de junioare pe echipe la gimnastică ritmică. Amalia Lică şi Lisa Garac au bifat la Budapesta o performanţă istorică pentru ţara noastră.
Amalia Lică și Lisa Garac au adus titlul european pentru România la gimnastică ritmică
Cu un total de 125,100 puncte, Amalia Lică (15 ani) şi Lisa Garac (13 ani) au reușit să întreacă în clasamentul final echipele din Israel (Meital Maayan Sumkin, Alona Tal Franco - 123,750 puncte) şi Azerbaidjan (Şams Agahuseinova, Ilaha Bahadirova, Fidan Gurbanli, Govhar Ibrahimova - 117,400 puncte).
România va fi reprezentată în toate finalele pe obiecte la Europenele de junioare, transmite Agerpres.
Lică s-a calificat în finalele de la cerc (cu cea mai mare notă din calificări, 32,650 puncte), măciuci (cu a doua notă, 31,000) şi panglică (a doua notă, 31,700), iar Garac, la minge (a patra notă, 29,750).